khistorydata/jeongjo-sjw-relations huggingface dataset:
정조 13년
鄭馦改差代以鄭彦仁爲事變假注書
정조 13년
李益運啓曰假注書洪樂游鄭文始事變假注書鄭彦仁時無職名令該曹依例付軍職冠帶常仕何如傳曰允
정조 13년
以京畿監司狀啓都監使役石手邊首帖加人姓名開錄事傳于申耆曰今日政下批
정조 13년
吏曹判書吳載純參判趙鼎鎭參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰旣無別般情勢則如是違牌有開分義原疏還給捧納承旨推考參議只推與判書參判更卽牌招開政
정조 13년
有政吏批判書吳載純參判趙鼎鎭參議曺允大進右承旨李益軍進以李𡊠爲工曹判書申禹相爲執義洪檍爲兵曹參判申應顯爲同義禁金履素爲禮賓提調安恩君單𤈻安昌君單燝竝在喪終制西淸君煋今加興祿宗簿正任希遠今加通政贈吏判金坦行贈左贊成例兼贈吏參金濟謙贈吏判例兼以上判義禁金履素兩代追贈
정조 13년
兵批判書金尙集病參判未差參議李夔入直進參知李師濂病左承旨申耆進副護軍金㷞鄭㵙曺翰振曺允獻金寅燮金復休副司直尹行晉申大龜副司果張錫胤副司正洪樂游鄭彦仁鄭文始竝單付
정조 13년
兵曹口傳政事行副司直單金載瓚
정조 13년
以宗簿寺璿源譜略改張後提調以下書啓傳于李晩秀曰今番遷園禮成後璿源譜略修整時書寫兼校正官西淸君煋本寺正任希遠加資提調韓光會半熟馬一匹賜給主簿鄭弼祚直長申宅權陞敍書寫忠義衛韓昇裕相當職除授寫字官畫員唱準計士員役工匠等參考可據前例令該曹施賞
정조 13년
兵曹口傳政事內乘申義顯宣傳官徐有秉相換
정조 13년
傳于申耆曰懸頉承旨竝許遞前望單子入之待下批牌招察任
정조 13년
承旨前望單子入之蔡弘履徐邁修落點
정조 13년
以承旨房望傳于李晩秀曰仍
정조 13년
傳于李晩秀曰拿處中官放送
정조 13년
以咸鏡監司狀啓文川郡守李顯默遭母喪事傳于李晩秀曰此時北道不可一日曠官令該曹口傳差出待下批當日內給馬下送
정조 13년
吏曹口傳政事以柳匡國爲文川郡守
정조 13년
李晩秀以吏曹言啓曰新除授文川郡守柳匡國呈狀內矣身年限已過法不當冒赴斯速入啓變通云六年窠守令年過六十五歲者勿差事載在法典依例改差何如傳曰允今日政更爲各別擇差
정조 13년
吏批再政以李顯道爲文川郡守
정조 13년
以黃海監司狀啓定配罪人李命求嚴刑還配事傳于尹行任曰聞已刑推無足責放送事回諭
정조 13년
行大司憲金文淳大司諫柳焵司諫宋銓應敎鄭萬始掌令安鼎大李祉永持平李敬心獻納李普天校理李錫夏副校理徐配修正言崔重圭修撰李冕膺副修撰金熙朝李貞運啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼魊之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言而實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王快正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下七字刀削逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據白軸之任眷遇何如恩造何如而奈其賊性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣玉章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴嵩賊堅之許積以下十三字刀削而暗地交通密主婚媾姻附賊復陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷以下十四行刀削答三司曰不允以下四字刀削
정조 13년
持平李敬心啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼域之狀反覆之態猶是薄物細故世道乖亂義理晦塞難言之憂迫在朝夕如此陰謀秋計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遽命安置渠之負犯何等至重關係何等不輕而群情終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情今番逆獄凶復逆喆爲之機括則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情以下二十行刀削驥顯凶疏之陰慘情節尙忍言哉擧國莫不齊憤王章尙未快施義理從此漸晦亂賊無所知懼思之及此不覺毛骨俱竦以下五行半刀削噫嘻今日國勢之岌嶪尙何言哉賊魁尙在人心日陷凶肚逆腸之狼藉難掩至於物故罪人在簡而極矣渠本蛇蝎之性濟以鬼蜮之情千妖萬惡咸萃一身眼無君父跳踉放恣不念國家之洪恩甘爲偉賊之死黨凶憯情跡貫以一串者已非一朝一夕之故往在丙午之冬擧國悲遑滿朝震蕩其孰不含冤茹憤思報貳極之讎哉守閤叩閽章疏迭奏沬血飮泣如不欲生以下九字刀削敢售假托風病之計偃臥其家不動一髮賓啓庭籲終不一參晩後一疏用意巧慝一言半辭初不及以下四字刀削宇偉之許多逆節其心所在路人亦知況當慈敎請徽號之日渠獨在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉其不滿之心無將之習卽此一事爲渠斷案輿情久沸道路以目而曾無一人爲殿下言之者其鴟張之勢狼愎之性箝制一世莫敢誰何爲人所畏怯者推此可知其心不悛其習猶舊至於今番縉紳之齊籲大僚之聯請一味托病初不進身有何所恃若是無憚渠旣血黨於賊偉以下六字刀削其暗地綢繆密逕醞釀者固已難掩十目而自夫驥賊凶疏之出腸肚之相連旨意之貫通尤不啻明火觀火若論其窩窟根因則一則在簡二則在簡何幸大僚陳箚纔施竄配之律遽有中道之斃當初失刑已無及矣而渠身雖斃其子尙在豈可以凶種逆孼尙置輦轂之下乎請物故罪人在簡諸子施以絶島散配之典新除授持平韓德厚時在忠淸道瑞山地請斯速乘馹上來事下諭答府曰不允下諭事依啓
정조 13년
獻納李普天啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情快正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足之懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典以下二十行刀削驥賊之窮凶情節尙忍言哉擧國齊討王章未施義理從此晦塞亂逆無所懲畏思之及此不覺髮豎而膽掉以下五行刀削嗚呼當此亂逆層生之日正急臣民聲討之擧而凡在三司之列者尤當沬血飮泣晷刻是爭不容少緩而前大司諫尹尙東偃便在家敢傲天牌有若尋常時例違者然此時臺官豈敢言私雖未知情病之如何而執跡論心顯有巧避之形請前大司諫尹尙東施以竄配之典噫嘻痛矣物故罪人在簡本以蛇蝎之性濟之梟獍之情千妖萬惡咸萃一身眼無君父跳踉放恣忍負國家之恩造甘作偉賊之死黨凶憯其跡醞釀其謀已非一朝一夕之故往在丙午冬環土悲遑擧朝震蕩孰不冤憤而思報國讎哉守閤叫閽章疏迭呈明目張瞻沬血飮泣以下七字刀削假托風病偃臥其家不動一髮賓啓庭籲終不一參晩後一疏用意憯慝片言半辭初不及以下四字刀削宇偉之許多逆節其心所在路人亦知況於慈殿請徽號之日渠又在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉不滿之意明若燎火無將之習視以茶飯其鴟張之勢狠愎之性箝制一世莫敢誰何曾無一人言之者而其心不悛其習愈慣至於今番大僚之聯請搢紳之齊籲一切托疾初不進身有何所恃若是無憚渠旣連肚於賊偉輸心於逆裀則其暗地綢繆密逕排布固已十目所視一指難掩而逮夫驥賊之疏出後凶肚之糾結陰謀之和應尤爲綻露無餘苟究其窩窟根因則乃在簡是已只施薄竄已失邦憲而未及究覈遽然徑斃輿情益沸公憤愈激其逆子凶種不可置之輦轂之下請物故罪人在簡諸子絶島散配之典新除授正言申光祜時在原春道原州地請斯速乘馹上來下諭事答院曰不允下諭事依啓
정조 13년
兵曹判書金尙集疏曰伏以皇穹感孝陵寢卜吉宗社萬年之慶自今伊始月朔肇改緬制已畢仰惟聖慕益復如新仍伏念臣之猥叨見職居然五日矣始也驚惶中焉感泣終又繼之以憂懼如夢如眞莫省攸處噫臣是無蔭藉無攀援倥疎一賤品耳釋褐數十有餘年一味隨逐齟齬無當而乃殿下過加拂拭曲費陶甄恩勤顧復殆若慈父之於病子毛髮頂踵是誰之賜欲說洪造天地莫量前後揚歷外內淸腴此豈臣意慮之所敢期而糜粉之所可酬哉竊自悲近年以來衰劣轉甚膂力旣愆每念隆恩莫報餘生無幾抱玆耿耿將不免孤負而歸殘宵獨枕未嘗不拊心自悼潛焉出涕一掬腔血神鬼可質而今此中權特授之命又是格外之洪私深夜窮廬天牌儼臨繼伏見傳敎下者首尾二十餘恩言奉讀未竟自不覺淸淚之盈眶似此知顧雖於敵以下猶未知宜如何報無狀賤臣何以獲此於聖明古人所謂不知死所者卽是臣今日情事也叩謝是急廉防爲輕他不暇顧章皇出肅非直爲殿座隔宵怵迫義分而然也第此所叨是何等職任司三軍之命詰一國之戎黜陟靺韋之徒敎鍊壇場之事裒然爲笠轂之長而世所稱權要之地是豈一毫髣髴於臣身者哉今若不量才力徒恃寵靈强策殘骸視同固有則不衷之譏過福之災猶屬臣一己之私而其於辱聖簡而駭物情何前席恩諭銘鏤在心而反復思惟決難蹲據玆不得不披露情實仰瀆崇嚴伏惟聖慈天地父母俯垂矜諒特賜鐫遞俾公事無僨私分獲安不勝大幸答曰省疏具悉卿其勿辭行公
정조 13년
己酉十一月初六日辰時上御熙政堂藥房入診入格儒生入侍時藥房都提調金鍾秀提調徐有隣行都承旨金載瓚記事官徐有聞記注官金健修記事官金祖淳醫官徐命緯金光國李春敷李翊臣卞觀海右副承旨李晩秀假注書趙台榮儒生金熙成李東明睦黃中宋欽書徐光輔李志淵申在陽金近淳蔡弘一李基謙尹致衡兪豐柱以次進伏訖鍾秀進前奏曰近日勞動旣多伏未審夜間聖體若何上曰別無所損矣鍾秀曰停湯已至多日使醫官入診議定當進之劑宜矣上曰姑無形見之症何必診候議藥乎鍾秀曰王大妃殿氣候若何上曰外氣尙未快復矣鍾秀曰惠慶宮氣候若何上曰一樣矣敎鍾秀曰焚黃之行何間欲爲之耶王大妃殿誕日前以爲往來好矣鍾秀曰此時勢難出外矣上曰軍士房承旨入侍出榻敎賤臣承命出傳左承旨申耆進伏命書傳敎曰觀武才時以別薦或勸武可合人詢問自是常例今番亦有詢問將臣一二人外多未留意云使之寬限薦似而因此有一番申飭修復舊規者大抵別薦與勸武界限自別名以別薦則無論地處之高下有薦之職不拘無薦做官不循常格薦似之時大臣將臣必有出擧條文蹟雖特敎爲之亦以傳敎書出如除官之例登科前直除哨官或宣傳官者此別薦之式也至於勸武則筵稟勸武之後不過自軍門傳令付勸武軍官待越薦循次需用此勸武之式也近日舊規全廢混圇莫甚不知別薦與勸武之別此後自廟堂知悉依舊規擧行上曰儒生以次進前各奏姓名金熙成等以次仰奏敎熙成曰爾與金翰東爲幾寸乎熙成曰爲七寸矣上曰金翰東之尙未通淸誠如何矣後日政檢擬臺侍事承旨分付銓曹上曰受賞諸儒生戶工曹郞廳卽爲入來使之頒給可也晩秀承命分付紙筆墨頒賞訖命儒生先退上曰宣傳官徐有秉內乘申義顯相換出榻敎命退諸臣以次退出
정조 13년
己酉十一月初六日巳時上御重熙堂同副承旨入侍時同副承旨尹行任記事官徐有聞記注官金健修記事官金祖淳以次進伏訖上曰未肅拜判尹大司成許遞出榻敎上曰判尹前望單子入之出榻敎命讀公事書判付訖仍命退承史以次退出
정조 13년
己酉十一月初六日申時上御重熙堂坐直承旨入侍時左副承旨李晩秀假注書鄭文始記注官白慶楷記事官金祖淳以次進伏訖上曰吏判何不出肅乎晩秀曰聞以向來臺言中力抗角勝等語爲引嫌之端云矣上曰當初尹蓍東之擬望力抗則力抗到今固當受以爲罪焉敢以此爲引嫌之計乎近來不見在簡事乎事當以此爲戒吏判想必相議於右相而右相拜相之後一倍肆氣更勿以力抗二字爲辭卽爲出肅可也以此下敎出傳於吏判而右相云云不必傳之矣又敎曰吏判方在何處耶晩秀曰方坐政院矣上曰同副承旨與吏判入侍出榻敎賤臣承命出傳同副承旨尹行任與史判吳載純偕入進伏上曰吏判肅拜後入侍乎行任曰吏判謂有情勢姑未出肅矣上曰吏判進前卿之不待問啓發落自啓板前經還私次屢煩飭敎過數時始入來行止若不自由然者何也載純曰向來臺疏中以尹蓍東擬望事有力抗角勝等語語未畢上曰吏判何敢如是卿雖冢宰獨不念君臣分義乎向來賓筵以趙德隣事諸臣轉入三昧予敎筵臣曰其流之弊夏賊當出矣蓋先朝辛壬義理予之修明而堅持豈若今日諸臣乎予之平日講明如何則伊後章奏中云云果何如乎大抵尹蓍東上疏雖不知本事旣犯莫重則宜置重辟而聞有老母故纔竄旋宥至於甄用一款自上自有商量于中者自下何敢一擬再擬必欲務勝而後已乎尹蓍東果是聖人而無端不用則大臣言之三司爭之館學願留得請而後用之猶可也如不然也則自上姑無下敎而銓官則每政輒擬卿所謂角勝與力抗云者外面執跡烏得免乎俄於下敎之後爲吏判道理但當受以爲罪何敢看作事業乃有此不緊發語乎且予苦心不欲偏用兒童輿儓之所知則豈爲幺麽一趙德隣而枳塞尹蓍東乎況伊時章奏不止於尹蓍東一人而每於尹蓍東如是葛藤其害專在於不待自上處分自下汲汲先發而然至於今番戶判單通而予不覺寒心較挈之跡姑勿論一大臣拔望一大臣單通此果何許貌樣乎如此注措決非體國之意況有百倍之害於蓍東者乎如吏判本來柔善者忽地引義抵死不肅吏判獨不見李在簡事乎一邊則稍得無事更便有生氣之意安知不一在簡又出一邊乎如欲自保則似此風習斯速矯正然後庶可免矣吏判於昨年旣誤於李洪載筵奏尙在耳今日擧措亦豈承望右相風旨而然乎昨冬兪彦鎬之處分豈太歇之故卿亦無怯而然乎予於右相近來任用寵遇果何如則大拜未幾乃如此此而不已事事如此能免專字之病乎卿則柔善人不欲深看而索言斯速退去卽爲開政此筵話承旨槪傳于右相仍命退諸臣以次退出
정조 13년
行都承旨蔡弘履坐左承旨申耆坐右承旨李益運坐直左副承旨李晩秀坐右副承旨尹行任坐同副承旨徐邁修坐直注書徐有聞病一員未差假注書沈能迪仕李海隣仕直事變假注書許栮仕
정조 13년
李晩秀啓曰來十一日輪對日次矣敢稟傳曰爲之
정조 13년
鄭文始有頉代以李海隣爲假注書
정조 13년
洪樂游有頉代以沈能迪爲假注書
정조 13년
鄭彦仁有頉代以許栮爲事變假注書
정조 13년
申耆啓曰事變假注書許栮時無職名令該曹依例付軍職冠帶常仕何如傳曰允
정조 13년
申耆啓曰卽者議政府錄事來言右議政金鍾秀以爲卽於藥院伏見承宣所傳示昨夜筵敎萬萬震懍走伏金吾門外恭俟鈇鉞之誅云仍納命召所佩守禦使密符亦爲來納何以爲之敢稟傳曰昨日吏判事豈不駭然乎此似無關於卿而予所慨然者卿不能對揚吏判亦未免效嚬大抵卽今苦心惟在調劑酸醎無露圭角而一大臣拔望一大臣復望此猶付之所見之各不同雖不深加非責而以息鬧靜鎭行且甄用之意姑欲勿擧於惠局宿硏則乃反單通於度支然又歸之適然只命更薦他人而未過數日致有吏判之駭擧向來言者之緊持吏判予則曰萬萬過矣外面觀者執跡之說烏可免抗與勝之目乎且況自有次對日本意洞諭從前甲乙之疑都屬釋然以此意反復提飭之後看作事業逡巡不膺以此吏判之仁善乃能辨此者若非一重臣負望之過於恩德而與同去就則必因觀感於近日卿之注擬而然無論如此如彼是豈好消息乎此所以有吏判入侍時多少筵敎欲使卿聞之者也旣往不須追提安心勿待命事更遣史官傳諭仍傳命召
정조 13년
尹行任啓曰卽者義禁府都事來言議政府右議政金鍾秀今方待命於金吾門外云係是大臣去就敢啓傳曰知道
정조 13년
傳于尹行任曰右副承旨入侍
정조 13년
申耆啓曰卽者右議政金鍾秀又使錄事來言恩批之下益不勝感泣惶愧而罪負甚重未蒙勘處之前不敢退歸私次仍爲胥命云仍納命召所佩守禦使密符亦爲來納何以爲之敢稟傳曰俄下敦諭出於無隱更爲胥命過矣安心還第事遣史官傳諭仍傳命召及密符
정조 13년
傳于徐邁修曰前嶺伯旣有來待之命今日入侍
정조 13년
徐邁修啓曰卽者修撰李冕膺以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
徐邁修啓曰前慶尙監司洪檍依下敎來待矣傳曰入侍
정조 13년
傳于徐邁修曰戶曹判書疏批已下待開門牌招察任
정조 13년
徐邁修以弘文館言啓曰新除授校理朴基正修撰柳文養竝卽牌招察任何如傳曰允
정조 13년
申耆以兵曹言啓曰依傳敎永宗鎭充軍罪人柳春源放送事分付該道道臣之意敢啓傳曰知道
정조 13년
申耆以備邊司言啓曰園行定例編摩堂上加差下事命下矣刑曹判書沈頤之差下使之察任何如傳曰允
정조 13년
徐邁修以義禁府言啓曰全羅道康津縣古今島島配罪人沈興永放送事承傳啓下矣沈興永卽爲放送事分付該道道臣之意敢啓傳曰知道
정조 13년
行大司憲金文淳大司諫柳焵司諫宋銓應敎鄭萬始掌令安鼎大李祉永持平李敬心獻納李普天校理李錫夏副校理徐配修正言崔重圭修撰李冕膺副修撰金熙朝李貞運啓曰請黜置罪人鄭致達妻亟令王府夬正典刑以洩神人之憤措辭見上請物故罪人德相亟施孥籍之典措辭見上請逆賊尙喆依律處斷措辭見上以下一行半刀削答曰不允以下六字刀削
정조 13년
行大司憲金文淳大司諫柳焵司諫宋銓掌令安鼎大李祉永持平李敬心獻納李普天正言崔重圭啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措辭見上請遲晩後物故罪人啓能亟施孥籍之典措辭見上請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措辭見上請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措辭見上請遲晩罪人宇鎭更令王府卽速拿來仍前設鞫期於得情夬正典刑措辭見上請減死定配罪人廷楫亟令王府設鞫嚴問期於得情措辭見上請荐棘罪人時偉亟令王府設鞫得情夬正王法措辭見上答曰不允
정조 13년
掌令安鼎大啓曰請大靜縣爲奴罪人金壽賢依律處斷措辭見上請興陽縣爲奴罪人河翼龍亟令王府設鞫得情夬正王法措辭見上請還寢李魯春絶島安置之命亟令王府設鞫嚴問期於得情措辭見上請罪人寧鎭亟令王府設鞫嚴問期於得情措辭見上請逆臣承烈亟正邦刑措辭見上請驥顯設鞫得情夬正王法措辭見上請翼魯亟令王府設鞫得情施以當律措辭見上請驥顯弟龜顯亟令王府設鞫嚴問期於得情措辭見上請物故罪人在簡諸子施以絶島散配之典措辭見上請新除授執義申禹相時在忠淸道結城地斯速乘馹上來事下諭答曰不允下諭事依啓
정조 13년
司諫宋銓啓曰請大靜縣爲奴罪人金壽賢更令王府設鞫嚴問依律處斷措辭見上請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請恒善支屬亟命散配時謙兄弟竝投絶島以嚴隄防措辭見上請巨濟府絶島安置罪人朴宗集亟令王府拿鞫得情施以當律措辭見上請逆賊尙魯亟施孥戮之典措辭見上請逆臣承烈亟令王府夬正典刑措辭見上請驥顯設鞫嚴問期於得情夬正典刑措辭見上請翼魯亟令王府嚴鞫得情以正典刑措辭見上請逆賊驥顯弟龜顯設鞫嚴問期於得情措辭見上請前大司諫尹尙東施以竄配之典措辭見上請物故罪人在簡諸子施以絶島散配之典措辭見上答曰不允
정조 13년
戶曹判書金履素疏曰伏以臣猥叨匪據義在必遞而適値事會不敢言私冒沒行政醜拙畢露而幸蒙寬假郵罰不加私心惶愧如臨深谷日昨屢違諒非獲已斷斷此心庶或鑑臨迺者度支移授之命遽下於千萬夢想之外臣聞命惝怳誠不知如臣無似何以得此於聖明也嗚呼以臣庸愚憒劣百無肖似偏荷我聖上特達之恩內外華膴歷踐殆遍殊恩異渥愈往愈隆以臣平日蹈赴湯火之願寧或有一毫飾讓之意而僬僥不加以千勻蚊蝱難責以負山今臣所叨之職卽一國財賦之所萃也國計之盈虛民力之舒慘專係於是任之得人而今則性旣鈍滯才又淺短前後居官無一善狀智不足以周事務才又不足以剸煩劇聰明不足以察奸細是將何以理錢穀而謹管鑰使公私兼濟上下俱足也哉拔之睢盱之場置之腴膴之官到底恩造與天無極心焉感結不知死而自顧空疎萬無冒當之望且臣金吾兼銜亦是臣一生自劃之地則玆不得不冒死陳懇仰干崇嚴伏乞聖明諒臣言之非飾察臣才之難强將臣本兼兩任竝命鐫改仍治臣瀆擾之罪以肅朝綱千萬幸甚答曰省疏具悉卿其勿辭行公
정조 13년
修撰李冕膺疏曰伏以臣之父母年俱七耋衰病侵尋臣父病勢之沈篤抑或聖明之所俯燭而臣母質本脆弱中歲以後痼疾纏身長委床褥臣出入內外左右扶將居常焦煎實無離捨從宦之勢從前除命積犯違傲恒切澟蹙無地自容向因嚴飭義分是懼張皇出肅自是厥後有除輒膺以至抑情持被矣卽接家信臣之母病越添於昨今日候之陡寒痰癖衝亘胸腹刺痛喘嗽交作氣息澟綴飮噉全却轉側須人急足踵至促臣歸視臣自聞此報憂遑煼迫按住不得忙陳短章徑出禁扃伏乞聖慈諒臣情理遞臣職名以便救護仍治臣擅離之罪以肅朝綱千萬幸甚省疏具悉爾其勿辭救護母病
정조 13년
己酉十一月初七日申時上御誠正閣前慶尙監司入侍時同副承旨徐邁修假注書李海隣記注官趙慶遠金健修前慶尙監司洪檍以次進伏訖上曰卿之爲嶺伯幾年而遞歸乎檍曰周年而遞來矣上曰赴任旣久想有欲遞之心故果許遞改而前日遏糴果何事也上曰道內各邑有何弊瘼之可以陳達者乎檍曰道內松田一自禁令申嚴之後一倍蔚密臣於巡路歷見則風落松委積山谷往往有道路難通處自枯者亦多有之民邑之畏戢朝令推此可知而第伏念有用之物一任其朽棄已極可惜而沿海船隻之改備新造專靠於此其枝葉則歸於鹽田爲利亦博而此路一阻船隻鹽田俱有白徵之慮雖以目下事言之本道營舍造成之役所入材木顧無出處不可不軫念以此以彼恐當有弛張之道各邑風落及自枯松使之逐年發賣其中可合浮橋者運置京江以爲永久需用之地恐合事宜俯詢廟堂而處之何如上曰令廟堂稟處可也出擧條檍曰道內各邑皆有弊瘼而金海爲尤甚時府使李禹鉉周通牢確銳意做治邑弊民瘼次第釐革而尙多未盡祛者若或遽陞閫任則殊非久任責成之意令銓曹限明秋勿爲遷擬俾有實效似好故敢此仰達矣上曰出擧條可也出擧條命退諸臣以次退出
정조 13년
行都承旨蔡弘履坐左承旨申耆坐右承旨李益運坐左副承旨李晩秀坐右副承旨尹行任坐直同副承旨徐邁修坐直注書徐有聞病一員未差假注書沈能迪仕李海隣仕直事變假注書許栮仕
정조 13년
藥房提調徐有隣副提調蔡弘履啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
蔡弘履啓曰明日常參經筵取稟傳曰停
정조 13년
李晩秀啓曰工曹判書李𡊠除拜後過三日不爲出肅依定式推考警責仍卽牌招察任何如傳曰允
정조 13년
傳于李益運曰黃海水使及差使員守令入侍
정조 13년
以戶曹判書金履素牌不進推考傳旨傳于李益運曰情勢似然兼帶金吾許遞更爲牌招察任
정조 13년
傳于李益運曰前判書尹塾敍用
정조 13년
申耆以都摠府言啓曰副摠管林蓍喆以漢城府右尹本府坐起晝仕出去之意敢啓傳曰知道
정조 13년
李益運以賑恤廳言啓曰南部西小門越邊契任掌金長金今十一月初六日路傍得三四朔許遺棄女兒本契居良女崔召史欲爲收養而貧不自食願爲受料告于本部自該部同月初七日牒呈故依節目給料使之乳養之意敢啓傳曰知道
정조 13년
行大司憲金文淳大司諫柳焵司諫宋銓應敎鄭晩始掌令安鼎大持平李敬心獻納李普天校理李錫夏副校理徐配修正言崔重圭修撰金熙朝李冕膺副修撰李貞運啓曰請黜置罪人鄭致達妻亟令王府夬正典刑以洩神人之憤措辭見上請物故罪人德相亟施孥籍之典措辭見上請逆賊尙喆依律處斷措辭見上以下一行半刀削答曰不允以下五字刀削
정조 13년
行大司憲金文淳大司諫柳焵司諫宋銓掌令安鼎大持平李敬心獻納李普天正言崔重圭啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措辭見上請遲晩後物故罪人啓能亟施孥籍之典措辭見上請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措辭見上請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措辭見上請遲晩罪人宇鎭更令王府斯速拿來仍前設鞫期於得情夬正典刑措辭見上請減死定配罪人廷楫亟令王府設鞫嚴問期於得情措辭見上請荐棘罪人時偉亟令王府設鞫得情夬正王法措辭見上答曰不允
정조 13년
持平李敬心啓曰請大靜縣爲奴罪人金壽賢依律處斷措辭見上請興陽縣爲奴罪人河翼龍亟令王府設鞫得情夬正王法措辭見上請還寢李魯春絶島安置之命亟令王府設鞫嚴問期於得情措辭見上請罪人寧鎭亟令王府設鞫嚴問期於得情措辭見上請逆臣承烈亟正邦刑措辭見上請驥顯設鞫得情夬正王法措辭見上請翼魯亟令王府設鞫得情施以當律措辭見上請驥顯弟龜顯亟令王府設鞫嚴問期於得情措辭見上請物故罪人在簡諸子施以絶島散配之典措辭見上答曰不允
정조 13년
正言崔重圭啓曰請大靜縣爲奴罪人金壽賢更令王府設鞫嚴問依律處斷措辭見上請爲奴罪人河翼龍亟命王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請恒善支屬亟命散配時謙兄弟竝投絶島以嚴隄防措辭見上請巨濟府絶島安置罪人朴宗集亟令王府拿鞫得情施以當律措辭見上請逆賊尙魯亟施孥戮之典措辭見上請逆臣承烈亟令王府夬正典刑措辭見上請驥顯設鞫嚴問期於得情夬正典刑措辭見上請翼魯亟令王府嚴鞫得情以正典刑措辭見上請逆賊驥顯弟龜顯設鞫嚴問期於得情措辭見上請前大司諫尹尙東施以竄配之典措辭見上請物故罪人在簡諸子施以絶島散配之典措辭見上答曰不允
정조 13년
右議政金鍾秀箚曰伏以臣泥首金吾恭俟嚴誅史官再傳命召至令安心還第惶恐感激不得不冒沒承命而初批首尾三百言字字開示心腹譬若慈父之於稚子牖迷責愆都出恩愛霜露皆敎匪罪伊榮臣擎讀未半以首頓地自不覺涕淚之被面也噫如臣無似忝叨匪據一半分圖報之道惟在於對揚我聖上大公正正之德意調劑酸醎無露圭角寔我聖上苦心所在而賤臣之所欲藉手而竭力者亦在於此嘗有所擧似於前席而獨無奈疎率徑情卽臣自來病痛孽由自作事乃大謬竟陷於上負聖明下負初心之科撫躬自悼無面可顯頃當帳殿薦望之日事出倉卒未及周思徒知無情無累之敎便成無故之平人全昧自上甄用之前輕先注擬之未安遂至自速大戾跡涉欠愼罪合萬死縱荷聖度天大曲加涵貸臣心之慙恧惶澟惟有早被譴何爲可少贖罪負玆敢冒入文字仰干崇嚴伏乞聖明亟命重勘使朝綱肅而私心安焉取進止答曰省箚具悉卿懇君臣之間貴相無隱卿之徑擬認出無隱予所責勉亦由無隱昨批中以旣往勿說申復於卿者亦此意卿須安心視事仍傳曰此批答遣史官傳諭
정조 13년
己酉十一月初八日辰時上御誠正閣右承旨與黃海水使下直差使員入侍時右承旨李益運假注書李海隣記注官白慶楷金鳳顯黃海水使尹範行三登縣令李義玄文義縣監李羲寅以次進伏訖上曰守令進前範行進前奏職姓名訖上曰水軍重任也毋孤朝家付畀之意命退義玄羲寅等進前奏職姓名訖上曰民弊邑瘼有何可陳之事乎義玄等曰別無可達之辭矣命退諸臣以次退出
정조 13년
行都承旨蔡弘履坐左承旨申耆坐直右承旨李益運坐直左副承旨李晩秀坐右副承旨尹行任坐同副承旨徐邁修坐注書徐有聞病一員未差假注書沈能迪仕李海隣仕直事變假注書南履翼仕
정조 13년
藥房都提調金鍾秀提調徐有隣副提調蔡弘履啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
蔡弘履啓曰明日王大妃殿誕日相値視事頉稟之意敢啓傳曰知道
정조 13년
申耆啓曰事變假注書許栮身病猝重勢難察任今姑改差何如傳曰允
정조 13년
傳于徐邁修曰同副承旨入侍
정조 13년
備忘記黃海水使尹範行下直長弓一張長箭一部片箭一部筒兒一箇賜給
정조 13년
許栮改差代以南履翼爲事變假注書
정조 13년
傳于李益運曰在外臺諫許遞今日政差出
정조 13년
有政吏批判書吳載純參判趙鼎鎭參議曺允大右承旨李益運進以許晊爲執義金翰東爲持平金履翼爲校理李太亨爲修撰金思穆爲左尹鄭昌順爲判義禁尹塾爲景慕宮提調李聖圭爲典牲提調金履素爲平市提調魚錫齡爲右通禮尹永僖爲宗簿正成雲柱爲工曹正郞洪大協爲禁府都事金尙集爲軍器提調壯勇營提調徐有隣單付
정조 13년
以宗簿正尹永僖望筒傳于李益運曰講製居首與連三次初次陞六再次陞敍又以連三次至於準職而以其文華尙未通臺侍大非器使之方此意令銓曹知悉
정조 13년
兵批判書金尙集參判洪檍病參議李夔入直進參知李師濂病左承旨申耆進副司直尹塾洪仁浩竝單付
정조 13년
以權以綱囚單子傳于徐邁修曰已勘罷放送
정조 13년
申耆以備邊司言啓曰卽見江華留守申大升狀啓則以爲今年長霖豆太大歉本色責納其勢末由當捧數六千六百五十七石內限折半以相當穀代捧待明秋還作本色事請令廟堂稟旨分付矣今年雨水過多田穀不熟到處皆然而沁都保障之地與他有異貿遷糴之際民力之窮竭可慮畿邑豆太之折半代捧旣因畿伯狀請許施矣江都豆太當捧條中限折半準折代捧待明秋還作本色事依狀請許施何如傳曰允
정조 13년
申耆以備邊司言啓曰因內司草記咸興永興兩本宮祭需所用各邑所在奴五百三十六口婢一百六十九口身貢役價因朝令停退依戊申年例變通區劃事判付內有報備局之命矣取考戊申前例則以咸興永興大同留庫錢中依常年所捧奴婢貢數爻劃送兩本宮矣今亦依此劃送後形止狀聞待停退條收捧依此數推此數推還充補大同之意一體分付道臣何如傳曰允
정조 13년
申耆以御營廳言啓曰本廳哨官孫俊民身病甚重勢難察任改差何如傳曰允
정조 13년
行大司諫金文淳大司諫柳焵司諫宋銓應敎鄭萬始掌令安鼎大獻納李普天校理李錫夏副校理徐配修正言崔重圭修撰李冕膺副修撰金熙朝李貞運啓曰請黜置罪人鄭致達妻亟令王府夬正典刑以洩神人之憤措辭見上請物故罪人德相亟施孥籍之典措辭見上請逆賊尙喆依律處斷措辭見上以下一行半刀削答曰不允
정조 13년
行大司憲金文淳大司諫柳焵司諫宋銓掌令安鼎大獻納李普天正言崔重圭啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措辭見上請遲晩後物故罪人啓能亟施孥籍之典措辭見上請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措辭見上請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措辭見上請遲晩罪人宇鎭更令王府斯速拿來仍前設鞫期於得情夬正典刑措辭見上請減死定配罪人廷楫亟令王府設鞫嚴問期於得情措辭見上請荐棘罪人時偉亟令王府設鞫得情夬正王法措辭見上答曰不允
정조 13년
掌令安鼎大啓曰請大靜縣爲奴罪人金壽賢依律處斷措辭見上請興陽縣爲奴罪人河翼龍亟令王府設鞫得情夬正王法措辭見上請還寢李魯春絶島安置之命亟令王府設鞫嚴問期於得情措辭見上請罪人寧鎭亟令王府設鞫嚴問期於得情措辭見上請逆臣承烈亟正邦刑措辭見上請驥顯設鞫得情夬正王法措辭見上請翼魯亟令王府設鞫得情施以當律措辭見上請驥顯弟龜顯亟令王府設鞫嚴問期於得情措辭見上請物故罪人在簡諸子施以絶島散配之典措辭見上答曰不允
정조 13년
獻納李普天啓曰請大靜縣爲奴罪人金壽賢更令王府設鞫嚴問依律處斷措辭見上請爲奴罪人河翼龍亟命王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請恒善支屬亟命散配時謙兄弟竝投絶島以嚴隄防措辭見上請巨濟府絶島安罪人朴宗集亟令王府拿鞫得情施以當律措辭見上請逆賊尙魯亟施孥戮之典措辭見上請逆臣承烈亟令王府夬正典刑措辭見上請驥顯設鞫嚴問期於得情夬正典刑措辭見上請翼魯亟令王府嚴鞫得情以正典刑措辭見上請逆賊驥顯弟龜顯設鞫嚴問期於得情措辭見上請前大司諫尹尙東施以竄配之典措辭見上請物故罪人在簡諸子施以絶島散配之典措辭見上答曰不允
정조 13년
掌令李祉永疏曰伏以皇穹默佑吉地有待園寢遷奉大禮順成八域臣民孰不仰聖孝之有格而邦籙之無疆也況臣情事尤倍他人臣父故參判臣萬恢以伊時宮僚始終周旋天地罔涯之際而不得效一死爲沒身之恨今臣生在地上獲覩玄和復出俯仰攀擗只有涕血之橫流而已尙何言哉仍念臣向叨見職事在倉卒未及回旋自速堂參至今追思惶忸靡措且於目下實有難冒之端而怵畏義分不敢復瀆跡涉巽軟益難自容日前一出只爲義重懲討聯參合辭而顧以危蹙之情萬無蹲仍之勢玆敢略控短章仰暴微懇伏乞天地父母俯垂諒察亟賜鐫削以安私分千萬幸甚臣旣不以言官自居安及贅及而區區所懷不容自隱略此附陳焉入秋以後連値國家多事賓對許久未行此固事勢之所應然者而機務之積滯自可推知臣是疎逖不敢知某事之爲如何而第聞當此糴政方張之時西北兩道民憂正殷繼自今備局次對毋或停廢以盡詢諮之道焉省疏具悉所陳當留意爾其勿辭察職
정조 13년
己酉十一月初九日辰時上御誠正閣下直守令入侍時同副承旨徐邁修假注書沈能迪記注官白慶楷金鳳顯肅川府使李膺運利仁察訪曺允植以次進伏訖上曰奏職姓名可也膺運進奏職姓名訖上曰關西連値歉歲民憂此時尤急下去後克殫乃職無負特簡之意命讀宣諭訖仍命先退允植進奏職姓名上曰到任當在何日耶允植曰程途爲四日程十四日可以得抵矣上曰水原田畓以本園事體之自別火巢內則不問土價之多少一從民願元價之外又有添給之擧火巢外田畓輕重稍有間焉不必以此爲例矣允植曰紅門內土價之從厚加給寔出重事體之意而小民牟利之心無論火巢內外惟望一例捧價民俗誠爲可痛道臣及本倅亦以爲不可無裁抑之方云矣上曰以時價給之耶以戶曹詳定價劃給耶允植曰此事與本道臣有所講確若以時價計給則或有失望之嘆不如以結卜定價給之矣上曰更與守臣及道伯爛漫相議折長補短或以時價或以結卜從便爲之好矣上曰園軍七十名以作者樣畓五斗落只田二日耕式劃給則當爲資業之方乎允植曰恐或不足矣上曰園直與守護軍生産之業務欲從厚園官器具亦使豐足而墻垣之修補川渠之濬出其他一切經費凡係本園之事皆以土地所出磨勘不使更煩他司然後予心可以少安矣歲前當爲竣事乎允植曰錢貨及今措置則春耕前似可了當矣上曰已在一萬兩先爲拮据二萬兩從近下送矣上曰還穀一事合有商量者園官與本倅孰爲主管則好耶允植曰道伯之意則以爲園還屬本倅耗條屬園官似好云矣上曰若以此爲之而捧納之際或致愆期則園寢肅敬之地將爲鞭扑之庭亦有所未安更與道伯守臣相議停當好矣上曰賭地打作外以比摠作定何如允植曰比摠無恒定之規當此設施之初雖無舞弄之患竊恐法久漸弛易致生奸不如賭地之永久無弊矣上曰本園體重不可無造泡寺矣此亦商量乎允植曰火巢外傍近處有城隍舊基地亦高敞向與本倅躬自看審此地可合營建矣上曰到任後何時可上來乎允植曰今月內欲爲上來矣上曰自初爾旣看役此後事益加盡心從速完事可也仍命退諸臣以次退出
정조 13년
行都承旨金載瓚坐直左承旨徐邁修坐直右承旨李祖承未肅拜左副承旨李書九未肅拜右副承旨洪仁浩未肅拜同副承旨曺遠振未肅拜注書徐有聞病一員未差假注書沈能迪仕李海隣仕直事變假注書南履翼仕
정조 13년
大殿惠慶宮中宮殿內閣政院玉堂朝廷二品以上兩司長官口傳問安答曰知道
정조 13년
惠慶宮中宮殿藥房口傳問安答曰知道
정조 13년
金載瓚啓曰明日殿座相値視事頉稟之意敢啓傳曰知道
정조 13년
金載瓚啓曰明日輪對殿座相値頉稟之意敢啓傳曰後日次待令
정조 13년
徐邁修啓曰備邊司郞廳來言今日賓廳日次而王大妃殿誕日問安相値不得來會云矣敢啓傳曰知道
정조 13년
徐邁修啓曰右議政金鍾秀焚黃事明日出去矣所佩守禦使密符何以爲之敢稟傳曰仍佩往來
정조 13년
徐邁修啓曰守禦使金鍾秀密符仍佩往來事命下矣將兵之任不可一刻無摠察之人何以爲之敢稟傳曰摠戎使兼察
정조 13년
徐邁修啓曰守禦使摠戎使兼察事命下矣摠戎使金思穆卽爲牌招以爲聽傳敎之地何如傳曰允
정조 13년
傳于徐邁修曰左承旨入侍
정조 13년
金載瓚啓曰大提學金鍾秀旣已承牌同參考試自是法典弘文提學徐有隣藝文提學吳載純竝卽牌招何如傳曰允
정조 13년
徐邁修啓曰抄啓文臣親試明日爲之事命下矣處所以何處爲之乎敢稟傳曰到記處所爲之
정조 13년
傳于徐邁修曰懸頉摠管許遞前望單子入之待下批牌招察任
정조 13년
傳于徐邁修曰誤傳司謁令攸司從重科治
정조 13년
摠管前望單子入之西淸君煋安昌君燝落點
정조 13년
以試官望筒傳于金載瓚曰大臣自別則忽地不書有關後弊況前此試望皆書之則今何可如是當該承旨遞差
정조 13년
承旨前望單子入之尹㬦李濟萬李命勳洪義浩落點
정조 13년
傳于徐邁修曰科次入侍
정조 13년
傳于徐邁修曰大臣與試官詣閤已久而承旨無一人詣閤當該承旨竝遞差
정조 13년
承旨前望單子入之金載瓚徐邁修落點
정조 13년
承旨前望單子入之李祖承李書九洪仁浩曺遠振落點
정조 13년
以秋到記儒生殿講試官望筒傳于徐邁修曰點下之後更思耆老大臣之三處試役似難强力殿講命官以從一品以上更爲擬入
정조 13년
有政吏批判書吳載純參判趙鼎鎭參議曺允大行都承旨金載瓚進以鄭民始爲知經筵尹塾爲掌苑提調兪漢紀爲漢城庶尹金履錫爲敦寧判官
정조 13년
兵批判書金尙集病參判洪檍入直進參議李夔病參知李師濂病左承旨徐邁修進副護軍申禹相副司直李益運尹行任韓德厚副司果申光祐竝單付
정조 13년
兵曹口傳政事副司直李晩秀
정조 13년
金載瓚以兵曹言啓曰禁軍別將金相玉身病猝重呈狀乞遞實病旣如是則殿座隔宵領軍重任不可暫曠今姑改差何如傳曰允
정조 13년
兵曹口傳政事以任嵂爲禁軍別將
정조 13년
徐邁修以義禁府言啓曰今日柑製時本府都事皆赴擧武都事洪格方在拿囚中當直本府入直都事各一員公事回公都事無以推移假都事三員令該曹各別擇差以爲分排之地何如傳曰允
정조 13년
己酉十一月初十日辰時上御重熙堂左承旨入侍時左承旨申耆假注書李海隣記注官白慶楷金健修以次進伏訖上命書傳敎曰近聞鄕儒尙多滯留待柑製與到記云而文衡亦於明日以焚黃辭朝云柑製今日爲之通方外事分付又命書傳敎曰大提學命招命退承史以次退出
정조 13년
己酉十一月初十日午時上御重熙堂右承旨入侍時右承旨李益運假注書李海隣記注官白慶楷金健修以次進伏訖上命書傳敎曰儒生之連日冒寒赴場雖屬關念鄕儒若因此滯京其弊亦不可不念且自再明至十六日連値忌辰坐齋秋到記當於明日設行以此卽爲分付今日夕食堂到記承旨待柑製捧券後設食堂收取以來又命書傳敎曰左承旨持此御製與大提學馳往泮宮試取以來又命書傳敎曰右承旨馳往太學今日夕食堂到記收取以來又命書傳敎曰秋到記處所以春塘臺爲之命退承史以次退出
정조 13년
己酉十一月初十日午時上御重熙堂右副承旨入侍時右副承旨尹行任假注書李海隣記注官金健修記事官金祖淳以次進伏訖上命行任讀公事書判付訖上曰政官牌招開政出榻敎上曰抄啓文臣親試明日爲之出榻敎命書傳敎曰右承旨左副承旨右副承旨許遞與未差之代前望單子入之待下批牌招察任命退諸臣以次退出
정조 13년
己酉十一月初十日申時上御誠正閣科次入侍時左副承旨李濟萬假注書李海隣記注官白慶楷金健修大提學金鍾秀弘文提學徐有隣藝文提學吳載純副校理金啓洛副修撰金熙朝待敎金祖淳以次進伏訖上命試官考試鍾秀等持試券進前考試訖上命書傳敎曰柑製居首進士金履載直赴殿試之次進士李憲采直赴會試幼學尹行可給二分次上幼學趙學春柳石鳴韓容冕進士姜紙筆墨考例施賞上曰入格儒生明日來待出榻敎命退諸臣以次退出
정조 13년
都承旨未差左承旨徐邁修坐右承旨李祖承坐左副承旨李書九坐直右副承旨洪仁浩坐直同副承旨曺遠振坐注書徐有聞仕一員未差假注書李海隣仕直事變假注書南履翼仕
정조 13년
徐邁修啓曰明日常參經筵取稟傳曰停
정조 13년
同成均前望單子入之吳載純落點
정조 13년
李祖承啓曰吏曹假郞廳來言臺諫有闕政事取稟傳曰當日爲之
정조 13년
有政吏批判書吳載純參判趙鼎鎭參議曺允大右承旨李祖承進以安春君爲司饔提調金魯敬爲漢城主簿李柱延爲黃山察訪徐有鍊爲兵曹正郞
정조 13년
以正言望筒傳于李祖承曰朝筵亦有下敎則銓官之如是極爲駭然從重推考此望筒還給
정조 13년
同成均前望單子入之徐有隣落點
정조 13년
大司成前望單子入之金載瓚落點
정조 13년
李書九以兵曹言啓曰禁軍來春夏等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 13년
李書九以訓鍊都監言啓曰今十一月十一日春塘臺殿座時因兵曹節目金虎門軍四十名弘化門軍四十名把摠趙升鉉哨官洪範源率領挾輦侍衛廣智營軍三十名哨官李邦九率領設布帳外環衛而竝待標信擧行依定式北營標下軍三十名除標信除出別將具敍五把摠李郁延率領集春門外把守事畢後各還直所之意敢啓傳曰知道
정조 13년
李書九以禁衛營言啓曰今十一月十一日春塘臺親臨秋到記儒生殿講製述時依兵曹節目銅龍門入直鄕軍一百名元入直哨官沈禹相率領布帳外排立事畢後還入直而竝待標信擧行之意敢啓傳曰知道
정조 13년
己酉十一月十一日辰時上御春塘臺秋到記儒生分製講抄啓文臣親試課講同爲入侍時左承旨徐邁修右承旨李祖承左副承旨李書九右副承旨洪仁浩同副承旨曺遠振記事官徐有聞假注書李海隣記注官白慶楷金健修檢校直閣鄭東浚鄭大容以次隨駕上具翼善冠衮龍袍乘輿出協陽門由建陽門銅龍門靑陽門詣春塘臺降輿陞座上曰試官行禮可也引儀唱試官以下入就位行四拜禮儒生製述試官行判中樞府事蔡濟恭行司直徐有隣行副司直李時秀李勉兢李鼎運校理申獻朝前修撰徐榮輔殿講試官知中樞府事具允鈺刑曹判書沈頤之行副司直閔鍾顯李敬一李家煥副校理金啓洛副修撰金熙朝抄啓文臣親試試官原任提學蔡濟恭檢校提學吳載純直提學金載瓚原任直閣徐鼎修鄭大容課講試官檢校提學吳載純直提學金載瓚以次入就位行禮訖分東西進伏訖濟恭曰侵早勞動聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上命時秀書儒生製述御題命載瓚書抄啓文臣御題仍命懸題敎允鈺曰開講可也應講幼學金景煥等以次進講訖上曰大司成事過後遞差出榻敎上曰試所進去同成均許遞與大司成遞差之代前望單子入之待下批牌招察任出榻敎上曰同成均前望單子入之待下批牌招先入侍後謝恩出榻敎上曰同成均以吳載純出牌賤臣承命出傳仁浩曰臺啓事體至爲嚴重如非齋日及一司不備則無得姑停自是古例而近日若値殿座時則輒以姑停呼望有損臺體不可無警當該兩司諸臺竝推考仍卽牌招新除授持平金翰東一體牌招何如上曰依爲之出擧條上命書傳敎曰承旨房仍左承旨爲禮房左副承旨爲軍士房右副承旨爲推考房仁浩曰兩司諸臺承牌來待矣上曰入侍賤臣承命出與大司憲金文淳大司諫柳焵執義許晊司諫宋銓掌令安鼎大獻納李普天正言崔重圭偕入進伏文淳等曰臣等昏憒空疎耳目重任自知不稱而沐浴義重冒沒行公已有日矣今日臺次適値殿座全昧古規仍襲謬例莫重傳啓徑先姑停致有承宣之請推壞損臺體已無餘地滿心慙惶靡所容措以此情踪其何可一刻晏然於臺端乎請命遞斥臣等之職上曰依啓出擧條上曰製述收券後當詣熙政堂考試齋任儒生殿講亦於熙政堂爲之以此分付賤臣承命出傳少頃上陞輿出靑陽門由建陽門詣熙政堂降輿陞座上曰儒生開講可也儒生等以次進講訖上曰考試可也濟恭等持試券進前考試訖上命書傳敎曰秋到記製述居首生員鄭魯榮講居首幼學金景煥竝直赴殿試製述之次生員徐有望講之次幼學申翰範李元八竝直赴會試製述之次生員李啓遠講之次幼學劉弘玖張琦金樂源趙碩章盧尙熙盧尙默文光洙李棐金光說各給二分又命書傳敎曰入格儒生明日來待命退諸臣以次退出
정조 13년
都承旨未差左承旨徐邁修坐直右承旨李祖承坐直左副承旨曺遠振坐右副承旨李書九坐同副承旨洪仁浩坐注書徐有聞仕直一員未差假注書鄭文始在外事變假注書南履翼仕
정조 13년
藥房提調徐有隣左承旨徐邁修啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
惠慶宮藥房口傳問安答曰知道
정조 13년
徐邁修啓曰禁衛營將官來言今日本營軍兵日次私習云矣敢啓傳曰知道
정조 13년
徐邁修啓曰御營廳將官來言今日本廳軍兵日次私習云矣敢啓傳曰知道
정조 13년
徐邁修啓曰自明日至十六日國忌齋戒正日視事頉稟之意敢啓傳曰知道
정조 13년
李祖承啓曰今此試官望中時無職名人令該曹口傳付軍職何如傳曰允
정조 13년
洪仁浩啓曰典設別提黃宗大方在記過中則輪對官擧案事當懸頉而循例書入已極矇然記過人之不稟亦涉駭然該官員及當該承傳宣傳官所當重勘而本院請推之外無他可施之罰何以爲之敢稟傳曰黃宗大拿問嚴處聞其事實罪在於試官之因紛擾未及請罪當該試官推考宣傳官分揀
정조 13년
洪仁浩啓曰典設別提黃宗大守門將李光漸旣有帳殿記過之命則諸試官固當請罪而臨退之際仍不提奏事甚未安當該試官竝推考何如傳曰已處分矣
정조 13년
李祖承啓曰假注書李海隣身病猝重勢難察任今姑改差何如傳曰允
정조 13년
假注書李海隣改差代以鄭文始爲假注書
정조 13년
傳于徐邁修曰軍士房承旨入侍
정조 13년
以全羅監司尹行元狀啓營屬牙兵正操後領付守令及將士等試射放從分數施賞事傳于徐邁修曰道各異例而然習操體重則軍器之有無頉射放之中不中無一列錄不可以襲謬置之當該道臣推考此狀啓還下送
정조 13년
李祖承以弘文館言啓曰修撰李冕膺由限已過副修撰李貞運連呈辭單不爲行公與新除授校理金履翼一體牌招察任何如傳曰允
정조 13년
以弘文館校理金履翼修撰李冕膺副修撰李貞運等牌不進罷職傳旨傳于洪仁浩曰只推
정조 13년
李書九以都摠府言啓曰今日入直內三廳武兼禁軍及軍兵等當爲中日習射而雨意如此不得爲之之意敢啓傳曰知道
정조 13년
李書九以御營廳言啓曰今十一月十一日春塘臺親臨秋到記儒生殿講製述時依兵曹節目集春營入直軍三十名待標信除出新營入直軍五十名依例除標信出用入直千摠柳鎭茂哨官崔佑梁率領設布帳外排立事畢後還入直間集春營哨官趙學枋代直之意敢啓傳曰出番將官旣命勿爲代直則有此代直草記烏在其前期分付之本意乎該大將推考捧納承旨亦爲推考
정조 13년
傳于徐邁修曰忠壯公文集事凡例釐正與否前後飭敎不啻屢次內閣至今無一言別白奏對今以文集印本冊子及手蹟印本帖子入啓若此則御製製置之序文特敎豎立之碑文將不得載錄該道臣之事事迷昧誠不足責所謂閣臣之下敎之下擧行如此萬萬駭然該道臣閣臣越俸一等原集還下送使之改粧上送至於手蹟亦當印入於原集中豈可以帖子爲之乎亦爲還下送使之改粧上送事分付
정조 13년
應敎鄭萬始上疏伏以聖孝感天吉崗有待園寢移奉邦籙無疆愴忭交切小大惟均仍伏念臣於逖違之餘獲蒙特除之恩召牌儼臨叩謝是急侍班候班逡巡不得鎭日冒參未敢言私而臣母貞疾遇寒添劇情證非細委頓床笫藥餌時急扶將無人情私煎迫神精飛越離側供仕萬無其望玆敢略控文字仰瀆崇嚴伏乞聖明俯諒微懇亟遞臣所帶之職以便救護仍治臣瀆擾之罪以肅朝綱千萬幸甚臣無任屛營祈懇之至謹昧死以聞省疏具悉爾其勿辭救護母病
정조 13년
己酉十一月十二日辰時上御重熙堂左副承旨入侍時左副承旨李書九假注書李海隣記注官趙慶遠金鳳顯以次進伏訖上曰都摠府中日單子還爲出給以雨意如此不得爲之之意更爲草記事分付可也命讀公事仍書判付訖命退承史以次退出
정조 13년
己酉十一月十二日午時上御重熙堂右承旨入侍時右承旨李祖承記事官徐有聞記注官金鳳顯記事官金祖淳以次進伏訖上曰王大妃殿進御加味蔘橘茶依前方十貼製入出榻敎命讀公事書判付訖命退承史以次退出
정조 13년
行都承旨金光默坐左承旨徐邁修坐右承旨李祖承坐左副承旨李益運坐右副承旨曺遠振坐直同副承旨洪仁浩坐直注書徐有聞仕一員未差假注書鄭馦仕直事變假注書南履翼仕
정조 13년
藥房都提調金鍾秀提調徐有隣副提調徐邁修啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣王大妃殿惠慶宮中宮殿藥房口傳問安答曰知道
정조 13년
傳于洪仁浩曰禮房承旨馳詣永陵奉審摘奸以來
정조 13년
洪仁浩啓曰右副承旨李書九今日不爲仕進卽爲牌招何如傳曰許遞前望單子入之待下批牌招察任
정조 13년
承旨前望單子入之金光默李益運落點
정조 13년
洪仁浩啓曰新除授都承旨金光默方在罷散中何以爲之敢稟傳曰敍用
정조 13년
鄭文始在外代以鄭馦爲假注書
정조 13년
以咸鏡監司狀啓王大妃殿惠慶宮朔饍封進事傳于洪仁浩曰旣承慈敎一體停止事回諭
정조 13년
以慶尙監司狀啓朔饍不得鱗次封進惶恐待罪事傳于洪仁浩曰勿待罪事回諭
정조 13년
洪仁浩以兵曹言啓曰卽接西所衛將林大元局別將金道煥牒報則永肅門北邊宮墻頹圮各處今已畢築局出身晝察夜巡何以爲之云宮墻旣盡完築則晝夜審察依例撤罷之意分付何如傳曰允
정조 13년
洪仁浩以訓鍊都監言啓曰依兵曹草記永肅門北邊宮墻頹圮各處旣盡完築晝察夜巡局出身撤罷之意敢啓傳曰知道
정조 13년
己酉十一月十三日午時上御重熙堂右承旨與提調入侍時右承旨李祖承記事官徐有聞記注官李鳳顯記事官金祖淳藥房提調徐有隣以次進伏訖上曰承旨有闕代以金光默李益運出牌事分付賤臣承命出傳有隣曰臣待罪度支時曾欲提稟而未果適因言端敢此仰達矣宗廟永寧殿外樽所地衣看護與進排處所各異故一經雨雪輒致破傷春秋奉審外又有種種別修改莫重廟內多付匠手陸續修改者揆以事體誠甚不安自今爲始計其張數酌量磨鍊以爲一年都進排之地仍令守僕各別看護至於木竹器皿及其他各種或有排年都下者或有執頉修改者其規不一未免屑屑此亦依定例都下之規參互各年改備爻定年限一體都下竝爲定式施行何如上曰依爲之出擧條有隣曰紫門氷庫之設置闕內事在百餘年前而因循至今矣數年外置之後民戶無伐氷之弊庫材無斫運之患只以戶兵曹所下駄價相當擧行可謂事事便當此後仍令依此爲之內氷庫土宇今姑撤去似合事宜曾在本監提擧時業欲提稟而未果適因言端敢此仰達矣上曰依爲之出擧條命祖承讀公事書判付訖命退諸臣以次退出
정조 13년
行都承旨金光默坐左承旨徐邁修坐直右承旨李祖承坐左副承旨李益運坐直右副承旨曺遠振坐同副承旨洪仁浩坐注書徐有聞仕一員未差假注書鄭馦仕直事變假注書南履翼仕
정조 13년
藥房都提調金鍾秀提調徐有隣副提調徐邁修啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟無批答王大妃殿惠慶宮中宮殿藥房口傳問安答曰知道
정조 13년
傳于李益運曰傳香承旨馳詣宗廟景慕宮奉審摘奸以來
정조 13년
洪仁浩啓曰判府事徐命善判府事李福源判府事蔡濟恭右議政金鍾秀爲承候來待矣傳曰入侍
정조 13년
洪仁浩啓曰時原任閣臣爲承候來待矣傳曰入侍
정조 13년
己酉十一月十四日辰時上御誠正閣時原任大臣閣臣承候入侍時判府事徐命善李福源蔡濟恭右議政金鍾秀原任提學吳載純原任直提學鄭民始徐有防二直提學金載瓚原任直閣鄭東浚鄭大容尹行任待敎金祖淳同副承旨洪仁浩假注書鄭馦記注官白慶楷金鳳顯以次進伏訖命善等曰近日日氣峭寒伏未審聖體若何上曰一樣矣命善等曰王大妃殿氣候若何上曰近以感氣咳嗽不止悶迫不可言命善等曰近來閭閻之間亦有此症矣鍾秀曰昨有薑蜜茶製入之命而第有甘味太勝之慮更爲製入似好矣上曰唯命善等曰惠慶宮氣候若何上曰一樣矣上敎命善曰卿之顔貌何如是憔悴耶命善曰入夏以來自然如此矣上曰蔡判府事筋力甚好頃於到記食堂時觀之能食冷飯經夜過次少無疲薾之色筋力可謂壯矣濟恭曰此非筋力之好小臣自少時家甚貧寒食時之差晩習以爲常故然矣上曰以卿等之老病何必每每入來此後承候之時勿爲入來好矣命善等曰臣等誠意淺薄懲討國之大事而伈泄度日尙未能格回天聽臣等之罪萬殞猶有餘矣上曰此言何忍更提乎頃日次對時業已敷悉予意卿等何爲聽予邈邈也實深慨然矣命善等曰倫彝無則已有則此事豈容可已乎亦豈可晷刻暫緩乎臣等願先被稽討之罪焉上曰其亟止之胡使予更聞此言也鍾秀曰聖敎至此臣等安得無抑鬱冤迫之懷而至若秋曹罪人關係何等嚴重而終不一問乎上曰前已洞諭如是之際徒損國體何必縷縷乎鍾秀曰門禁傳敎尙不還收非但懲討疏章之見阻至於臣等尋常箚子而不得捧納豈不萬萬悶迫乎伏願亟令還收以光聖德焉上曰卿等若能妥帖則門禁不期無而自無何煩還收也上曰其間廟謨得無積滯乎鍾秀曰別無他事而前嶺伯以本道風落自枯松發賣事筵達擧條批答中有廟堂稟處之命矣大抵各道松政之蕩然誠非細憂此與錢穀之貿遷者有異材木告罄之後元非可以猝乍間取辦者戰艦漕船宮室之用皆不可暫闕者也再昨年別遣惠郞摘奸後備局草記以依筵敎許令自朽爲請而蒙允至於印頒節目於各道則有以仰見深遠之聖慮矣臣於昔年謫行歷見嶺湖南左右沿封山松田在在無不童濯其後待罪江都時又知東峽松政之因京軍門及近畿船役尾閭之泄積有年所矣凡係風落自枯之類從民願發賣豈不知以無用爲有用兩有益於公私而立法之若是嚴重聖意有在今若一許發賣之路則夤緣濫斫之弊必無餘地而遐方小民之不信朝令又當若何逐年發賣一款初非可論只浮橋所入船材及嶺營改建材木待別遣備郞摘奸丁未以後風落自枯實數後稟處恐合事宜丁未新頒事目旣如是至嚴則一藩臣之徑請發賣大有傷於國家嚴法信令之意其在事面不可無警慶尙前監洪檍從重推考何如上曰依爲之出擧條鍾秀曰慶尙監司李祖源以營舍失火改建次請得本道沿邊松田體木千數百株事報備局而所謂體木中最小者亦爲樓柱名目矣見燒營舍旣與宣化堂有間則改建物力固非報備局請得之事而雖或請得就風落自枯松中請得尙有犯於丁未新頒法禁則直請生松斫用極涉未妥雖以數爻言之報狀中所引據乃是壬子本營前例而壬子營舍失火改建時間數爲百餘間而材木請得只是數百株則今此七十間改建材木直請大松千數百株斫用全失斟量有乖畏法令節財用之意藩臣事體不當若是慶尙監司李祖源從重推考何如上曰依爲之出擧條鍾秀曰風落木雖可取用而不可無一番看審之行別定文備郞下送摘奸後從長措置好矣上曰卿等之意何如命善等曰松政至重且嚴右相之言果好矣上曰沈晉賢曾經該道守令想必熟知嶺南事情定送此人果何如命善等曰聖敎誠然矣上敎鍾秀曰與諸備堂多般商確須於歲前下送可也鍾秀曰所帶兼任向筵旣承許遞之敎伏願遄被體諒之恩焉上曰今日異於他日姑待後日好矣上曰予之憧憧一念惟在恢蕩二字而第以目下事言之蔡判府拜相之後更無一人擧似於淸要事面殊欠均平且今銓望苟艱卿等須擧可合之人可也命善曰今承旨洪仁浩甚好矣上曰好矣右相之意何如鍾秀曰徐判府所奏好矣上曰如李鼎揆丁範祖諸人皆是可合卿等預爲着意以備後日顧問可也上曰尹永僖事向已洞諭於吏判而尙今持難此豈成說乎若以幺麽瑣屑之事輒欲拘礙則世豈有全人也鍾秀曰臣等實仰聖意之無物不遂而外間此議之紛紜已久吏判之持難良以此也上敎命善等曰右相新卜後適値事故之多端尙未行一番常參欲於念間爲之卿等須知之可也上曰奉審承旨入侍慶楷承命出傳右副承旨遠振承命進伏上曰果皆無頉乎遠振曰無頉矣命退諸臣以次退出
정조 13년
己酉十一月十四日午時上御重熙堂右承旨與京畿監司入侍時右承旨李祖承記事官徐有聞記注官金健修記事官金祖淳京畿監司徐有防以次進伏訖上曰今日之寒可謂今冬之最矣有防曰然矣有防曰朝家特軫嗣歲之憂自戶曹劃錢付臣營纔已貿穀於畿內矣第有此時之不得不變通者道內加平郡處在深峽地廣人稀而還上各穀則殆近數萬其中稷粟尤多一戶所食多則爲四五十石少不下二三十石春糶有勒給之歎冬糴無盡納之勢民不支堪弊成痼瘼外此諸邑率多不足之處固當次次移轉而非特本郡程道之距他邑最遠且其稷粟皆不願受故前後營邑難於矯救因循未果見今邑牒民訴皆願作錢移貿以爲一分紓力之道臣意則一依年前朔寧例稷粟竝限五千石從市直作錢移貿於穀少人多之邑誠爲彼此兩便而臣營不敢擅便令廟堂稟處何如上曰民弊旣如此何待稟處此係裒益之政且有朔寧已例依所奏施行可也出擧條命祖承讀公事書判付訖命退諸臣以次退出
정조 13년
行都承旨金光默坐左承旨徐邁修坐直右承旨李祖承坐直左副承旨李益運坐右副承旨曺遠振坐同副承旨洪仁浩坐注書徐有聞仕一員未差假注書鄭馦仕直事變假注書南履翼仕
정조 13년
傳于金光默曰左副承旨馳詣永陵綏吉園奉審摘奸以來
정조 13년
洪仁浩啓曰藥房都提調金鍾秀提調徐有隣副提調徐邁修爲承候來待矣傳曰一時滯候不必入侍卿等早爲退去
정조 13년
洪仁浩啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 13년
曺遠振以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道